సుబ్రహ్మణ్యన్ చంద్రశేఖర్
సుబ్రహ్మణ్య చంద్రశేఖర్ (తమిళం: சுப்பிரமணியன் சந்திரசேகர்) (అక్టోబర్ 19, 1910—ఆగస్టు 21, 1995) భారతీయ సంతతికి చెందిన అమెరికన్ ఖగోళ భౌతిక శాస్త్రవేత్త. నక్షత్రాలపై ఈయన చేసిన పరిశోధనకు గాను 1983 లో నోబెల్ బహుమతిని అందుకున్నాడు (విలియం ఆల్ఫ్రెడ్ ఫౌలర్ తో పంచుకున్నాడు). ఈ ఫౌలర్ చంద్రశేఖర్ పి. ఎచ్. డి పట్టా కొరకు చేసిన ప్రయత్నానికి దిశానిర్దేశకుడు కాదు; ఆయన ఆర్. ఎచ్. ఫౌలర్. ఇతని పినతండ్రి ప్రఖ్యాత శాస్త్రవేత్త సర్ సి.వి.రామన్. చంద్రశేఖర్ ను భారతప్రభుత్వం పద్మ విభూషణ్ బిరుదుతో సత్కరించింది.
కేశవ చంద్ర సేన్
కేషబ్ చంద్ర సేన్ (బెంగాళీ: কেশব চন্দ্র সেন "కేషోబ్ ఛోంద్రొ సేన్") (19 నవంబరు 1838 - 8 జనవరి 1884) బెంగాళీ మేధావి మరియు ప్రముఖ సంఘసంస్కర్త. ఈయన ప్రాథమిక శోధన విశ్వజనీనమైన మతం లేదా నమ్మకం. హిందూ కుటుంబంలో జన్మించిన ఈయన 1856లో బ్రహ్మ సమాజంలో చేరాడు. తర్వాత 1866లో భారతీయ బ్రహ్మసమాజం అనే ప్రత్యేక సంస్థను స్థాపించి అనేక దశాబ్దాలపాటు దానికి నేతృత్వం వహించాడు. అసలైన బ్రహ్మసమాజం మాత్రం 1905లో మహర్షి దేవేంద్రనాథ్ టాగూర్ మరణించేదాకా ఆయన నేతృత్వంలోనే నడిచింది.